Is-Segretarjat Parlamentari għad-Drittijiet ta’ Persuni b’Diżabilità u Anzjanità Attiva ċaħad allegazzjonijiet li saru mill-Partit Nazzjonalista lill-Kummissjoni Elettorali dwar l-attivitajiet, allegatament ta’ natura politika, li qegħdin isiru mill-Active Ageing Unit tar-Residenza San Vinċenz de Paul. Fi stqarrija s-Segretarjat Parlamentari qal li l-Active Ageing Unit tar-Residenza San Vinċenz de Paul kontinwament għaddej b’attivitajiet b’risq il-benessere tar-residenti konformi ma’ proġett tal-Istrateġija Nazzjonali għal Anzjanità Attiva li issa qabad ritmu tajjeb ħafna anke permezz tal-istrutturi ġodda li ġew imwaqqfa. Is-Segretarjat qal li l-Oppożizzjoni għandha tinnota li xi brieret ħomor li għamlet referenza għalihom li ngħataw lil anzjani, fil-fatt għandhom kuluri varji u nxtraw qabel l-elezzjoni ġenerali tal-2013.